**Noțiuni despre lucrul în echipă**

Tot mai mult în ultima vreme se pune accentul pe lucrul în echipă! Mulţi dintre noi suntem de acord cu acest concept mai mult în teorie, când vine vorba de practică ne convingem cu mare uşurinţă că ceea ce faci TU este mai bun făcut. Ba mai mult vezi în lucrul în echipă o pierdere de vreme, mai ales că ţi se pare că se pierde mult prea mult timp cu discuţii inutile! Lista dezavantajelor poate continua şi nu are rost să ne ascundem susţinând că formula ideală de lucru este cea în ECHIPĂ.

Cert este însă că sunt oameni care sunt de acord că lucrul în echipă este mai eficient şi oameni care afirmă contrariul! Cea mai mare greşeală ar fi să spunem că unii dintre ei greşesc iar ceilalţi au dreptate. Fiecare are dreptate.

Aici avem de-a face cu două categorii de oameni!

**Oamenii tip INDEPENDENT numiţi în cazul de faţă VULTURI**

Vulturii văd lucrurile în felul următor:

1. vor să lucreze singuri
2. vor să-şi asume responsabilitatea
3. îşi spun: e mai greu de unul singur, dar mai sigur

**Oamenii tip COOPERANT  numit în cazul de faţă RÂNDUNICĂ**

Rândunicile văd lucrurile cu totul diferit:

1. Cred că 1 + 1 = 3 (unde sunt doi puterea creşte)
2. Munca în echipă dă rezultate mai bune
3. Nu vor să lucreze singuri

Ar fi un eşec să încerci să le convingi pe oricare din ele că lucrurile stau diferit! Prin urmare trebuie să te aşezi acolo unde îţi este locul. Posibil ca tu să ai rezultate excelente într-o echipă sau poate în afara ei!

Nici vulturul nici rândunica nu trebuie luată în sens negativ sau pozitiv acestea sunt tipare de lucru şi trebuie să le acceptăm ca atare!

Lucrul în echipă este un fenomen. Chiar şi în vânzări sunt companii care au adoptat o politică a lucrului în echipă dând target de echipă, iar vânzările merg foarte bine.

**Şapte trăsături de AUR ale echipelor?**

1. sunt cele mai indicate **pentru a rezolva probleme complexe** care necesită opinii şi cunoştinţe diferite!
2. reprezintă un excelent **mediu de învăţare!**
3. sunt mult mai orientate **spre obiective** decât organizaţia în ansamblul său și îşi stabilesc mult mai uşor o viziune și un scop propriu (este mai uşor de identificat un obiectiv al unei echipe)!
4. **valorifică mai bine resursele fiecărui membru!**
5. **sunt mai flexibile** decât grupurile organizaţionale, pentru că pot fi mult mai uşor formate, dizolvate, reorganizate sau  redimensioante!
6. **cultivă loialitatea** şi funcţionează pe principiul: “toţi pentru unul şi unul pentru toţi”
7. **favorizează delegarea** de responsabilităţi pentru că oferă garanţia de a controla comportamentul membrilor săi, prin norme proprii.

În situații în care lucrezi cu oameni pe care nu îi cunoști sau când nu ai nici o autoritate asupra lor, este foarte important să dai multă atenție creării unui mediu propice dezvoltării încrederii și respectului între membrii echipei.

Când lucrezi într-o echipă cu oameni pe care nu îi cunoști și despre care nu știi cum lucrează, reputația ți-o ia înainte. Așadar, va exista o tendință a celorlalți de a-și face o părere despre tine chiar înainte de a lucra împreună. Dacă observați că există păreri negative la adresa dumneavoastră încercați să le anulați încă de la început, pentru ca apoi să lucrați mai bine.

Spuneți-vă opiniile și sugestiile și lăsați ceilalți membri ai echipei să discute pe baza lor. Să apari ca fiind o persoană transparentă și comunicativă este foarte bine, deoarece vei afla imediat despre anumite probleme sau reticențe și le vei opri încă din fașă.

Cel mai bine este ca tu să fii primul care își spune parerea pentru a-i lasa apoi pe ceilalti să discute și eventual să critice. Lasă-i să accepte sau să contreze inițiativele tale și să discute despre asta.

Trebuie să ai foarte multă răbdare, întelegere și bunăvoință pentru a îi avea pe ceilalți de partea ta. Este foarte important să iți ții toate promisiunile și să faci tot ce ai spus cât mai bine și la timp, indiferent de importanța lor.

Nivelul de energie și dorința pe care unul dintre membrii echipei îl pune în joc reflectă măsura în care el este interesat de un proiect și de reușita acestuia. Dacă începi să le vorbești de sus colegilor vei întampina un val de rezistență și echipa nu va funcționa.

Arată mereu că îți pasă. Cei care vor ca echipa lor să meargă nu vor pune niciodată interesul lor personal mai presus decât cel al echipei. Un bun mod de a face așa ceva este acela de a-ți asuma vina unui eșec, chiar dacă nu tu ești cel vinovat.

Sacrificiul personal face ca ostilitatea și reticența, dacă ele există, să dispară. Arată echipei că ești dispus să treci pe planul doi interesul personal și să faci totul ca echipa să funcționeze corect.

Fii exact imaginea pe care ceilalți vor să o vadă. Celebrează fiecare realizare a echipei, indiferent cât de neimportantă pare. Insuflă-le și celorlalți această concepție de a se bucura pentru tot ce iese bine.

Viața, munca și jocul în societatea umană presupun cooperarea cu ceilalți. În cardul grupurilor și organizațiilor ne exprimăm atât identitatea colectivă cât și individualitatea. De-a lungul timpului am trăit, am iubit și am lucrat în echipe. Experienta comună de a trai și de a munci împreună ne leagă unii de alții și de predecesori. Progresele uimitoare ale omenirii se datorează tocmai faptului că oamenii au învațat să lucreze împreună. Lucrând împreună facem mult mai mult decât pe cont propriu. Acesta e principiul sinergiei grupului: contribuția întregului grup e mai mare decât suma contribuțiilor individuale ale membrilor.

Munca în echipă depășeste granițele organizaționale și naționale. Cercetări din diverse domenii de activite care implică efort uman arată că lucrul în echipă poate duce la creșterea eficienței sau eficacității.

Există numeroase motive pentru construirea unor relații cât mai bune cu cei cu care venim în contact în munca noastră.

Atunci când avem de colaborat cu oameni, relațile sunt modul primordial de a determina schimbările dorite; încurajarea și întreținerea relațiilor e una din căile cele mai bune de a câstiga noi aliați care să se alăture cauzei noastre sau să încurăjam indivizi să lucreze pentru atingerea unui scop comun.

 În cele din urmă, relațiile sunt cruciale pentru a construi o coeziune la nivel organizațional sau comunitar. Un alt motiv important pentru care trebuie să construim relații cât mai bune e reducerea riscurilor de apariție a conflictelor și problemelor în interiorul organizației sau comunității respective. Cu cât sunt mai puternice relațiile existente între colegi, angajați, între organizații și instituții, și între noi și cei cu care avem puncte de vedere diferite asupra unor chestiuni cu atât va fi mai usor să evitați apariția unor conflicte. Construirea unor relații de parteneriat va conduce în mod inevitabil la creșterea încrederii între oamenii care colaborează și de aceea depășirea unor situații dificile sau conflictuale va fi mult mai ușoară.

Un beneficiu important al existenței unor relații bine închegate – mai ales în cazul unei organizații sau comunități – e faptul ca poate crea premisele pentru o „atmosferă de echipă în care fiecare membru poate lucra la maximum de capacitate personală în beneficiul organizației / comunității”. În momentul în care vom încuraja alte persoane – angajați, voluntari, colegi – să depună toate eforturile de care sunt capabili, șansele de reușită vor fi mult mai mari dacă acest lucru se întâmplă într-o atmosferă de încredere și întelegere recripocă.

 **Grupuri și echipe**

Un ***grup***, prin definiție, e format dintr-un număr de persoane între care există o anumită relație de unificare.

O ***echip***ă este formată dintr-un grup de persoane care colaborează pentru a atinge un scop comun sau pentru a îndeplini o sarcină asumată de către toți. Ea presupune în mod necesar ca fiecare membru al ei va avea o anumită responsabilitate față de ceilalți, responsabilitate care e proporțională cu nivelul de cunoștințe și abilități personale ale fiecăruia. Deciziile sunt luate într-un mod deschis, și, de câte ori e posibil, echipa va folosi metoda consensului ca principala cale de a lua decizii. Construirea unei echipe necesită timp și experiență. De aceea putem spune că nu orice grup de persoane e și o echipa.

 **Rolurile specifice și efectuarea muncii în echipă**

Pentru ca o echipă să își desfășoare activitatea la standarde superioare, fiecare component al acestei echipe trebuie să cunoască foarte bine activitățile, sarcinile și atribuțiile specifice pe care urmează să le desfășoare în cadrul echipei din care face parte.

O persoană componentă a unei echipe trebuie să cunoască, pe lângă activitățile, sarcinile și atribuțiile specifice pe care urmează să le desfășoare în cadrul echipei din care face parte și relațiile ierarhice și funcționale din cadrul echipei.

Cea mai simplă metodă de cunoaștere a relațiilor existente atât în cadrul echipei, cât și în cadrul organizației din care face parte echipa respectivă este cunoașterea schemei organizatorice a instituției și, respectiv, a echipei respective.

O echipă își desfășoară activitatea în bune condiții și la nivelul așteptat de către conducerea organizației în momentul în care există și posibilitatea de a măsura activitatea desfășurată de aceasta în paramentrii măsurabili.

Astfel, randamentul echipei este determinat de condițiile de lucru, de documentația lucrărilor, dar și de normele de lucru impuse de către conducere.